Villum Christensen (LA), 2011-01-25:
Tak for det og tak for debatten.
Vi kunne fra, jeg tror, det var SF's ordfører, høre, at hun håbede, at forslaget faldt med et klask i Folketingssalen.
Var det ikke sådan?
Så vi er sådan set rimelig fortrøstningsfulde, men det er ikke, fordi vi ikke kan se de dilemmaer, der er i den her problemstilling.
Det siger sig selv, at det at have en bolig jo er et fundamentalt gode, men det måtte være ret indlysende, at vi har at gøre med en lejelov, som er meget, meget lidt venlig over for udlejer.
Vi skal huske på, at der er tale om mange tusinde små udlejere, og det er sådan set dem, vi primært kerer os om i det her beslutningsforslag, for rigtig, rigtig mange har jo brug for at leje et værelse eller to ud.
Uanset hvad der er kommet af gode argumenter for at fastholde den nuværende ordning, garantier om ingenting at gøre, som jeg hørte det, forekommer det i alle henseender stødende, at man som lejer, der kender alt til den bolig, man ønsker at leje, fordi man har boet i den før, underskriver en lejekontrakt for straks herefter at bevæge sig direkte ned til kommunen for at indlevere en klage til huslejenævnet.
Det er ikke en enkeltsag for os, det er faktisk et principielt spørgsmål.
Udlejer har jo ikke en kinamands chance for at vurdere sin økonomi og sine forretningsmæssige dispositioner.
Vi ønsker med andre ord at anfægte måden, hvorpå huslejenævnet dikterer huslejen over for en privat udlejer, som oftest hverken har juridiske eller økonomiske ressourcer eller en chance for på forhånd at gennemskue reglerne, hvilket skaber en usikkerhed for rigtig mange privatpersoner.
Og det er privatpersoner, vi synes er det vigtige her.
I kølvandet på finanskrisen er der sket en markant stigning af klager over lejens størrelse for de her småhusudlejninger, som det hedder.
Da alle lejemål kan besigtiges og vurderes af indtil fem-seks personer, er det forbundet med store offentlige omkostninger, ligesom det belaster retssystemet efterfølgende, når udlejerne ikke vil affinde sig med den leje, som huslejenævnet fastsætter.
Det eksisterende system, hvor en udlejer ikke kan kende den korrekte leje på forhånd, og hvor huslejenævnet fastsætter uforholdsmæssigt lave huslejer, har åbnet en dør for betydelig spekulation.
Også lejere, som er velbekendt med huslejen, kan som sagt få ændret deres leje.
En sådan trafik ønsker vi ikke, vi synes ikke, det er rimeligt, at en aftale ikke er en aftale.
Vi har set eksempler på, at konsekvenserne for den private udlejer kan være uoverskuelige i visse tilfælde, netop fordi udlejers opsigelsesmulighed ifølge lejeloven er voldsomt indskrænket og udlejer som følge heraf må affinde sig med en situation, som potentielt kan være ruinerende.
Det er efter vores opfattelse ikke en retstilstand, vi kan være bekendt.
Vi noterer os, at der jo ikke er opbakning til at tage det fulde skridt, men små skridt er så at foretrække.
I Sverige har vi jo set, hvordan man kan indlægge zoner og få noget statistik på, hvad lejen er i forskellige zoner i forhold til centrum og udkantsområder.
Bare sådan en lille ting ville jo være et fantastisk skridt fremad.
Vi håber meget på, at debatten her i dag vil give mulighed for, at vi får speedet op på det her område, for der er et klart misforhold i den retstilstand, som vi ser i øjeblikket.